تورکیه‌نین دؤولت باشچی‌سی رجب طیب اردوغان بیرلشمیش میللت‌لر تشکیلاتی‌نین عمومی قورولونا مراجعت ائتدی.
21-جی عصرین ایلک روبونده اینسان اوغلونون علم، تکنولوژی، اقتصادی اینکیشاف و ساغلیق شرط‌لری باخیمیندان تاریخین ذیروه دؤورونو یاشادیغینی قئید ائدن اردوغان، بو پارلاق منظره‌نین بیر ده اوتانج وئریجی قارانلیق اوزونه ایشاره ائتدی.
سوریادا، عیراق‌دا ترورون و ساواشین جایناغیندا اینله‌ین بیر سیرا اؤلکه‌ده یوز مین‌لرله اوشاق، قادین، گنج و یاش‌لی‌نین اؤلدورولمه‌یه داوام ائدیلدیگینی وورغولایان اردوغان، اؤلوم و ظلم‌دن قاچان قاچقین‌لارین آوروپا شهرلرینده نالاییق داورانیش‌لار ایله اوزلشدیگینی سؤیله‌دی.
بو گون ترور تشکیلات‌لاری‌نین چوخ موختلیف اصول‌لارا ال آتدیغینی دیله گتیرن پرزیدنت، تورکیه‌نین 15 ژوئیه‌ گئجه‌سی فتح الله چی ترور تشکیلاتی‌نین (فئتو) باشلادیغی خاین چئوریلیش جهدینه معروض قالدیغینی خاطیرلاتدی.
اردوغان: "بو چئوریلیش جهدی میللتیمیزین دموکراسی‌سینه، حکومتینه، آزادلیق‌لارینا، گلجه‌‌ینه و آنایاسال قورولوشونا قهرمان‌جاسینا صاحیب چیخماسی ایله دفع ائدیلدی. بو باخیم‌دان، میللتیم ایله فخر ائدیرم" دئدی.
تورکیه‌ده‌کی چئوریلیش جهدی‌نین عینی زاماندا دونیا دموکراسی‌سینه ده قارشی اولدوغونا ایشاره ائدن اردوغان: "میللتیمیز او گئجه چئوریلیش هوسکارلارینا تاریخی بیر درس وئررکن، دموکراسی‌یه اینانان بوتون خالق‌لار اوچون ده ایلهام منبعی اولدو. بو یئنی نسیل ترور تشکیلاتی تکجه تورکیه‌نین دئییل، فعالیت گؤستردیگی 170 اؤلکه‌نین میللی تهلوکه‌سیزلیگی اوچون ده تهدیددیر" شکلینده دانیشدی.
بوتون اؤلکه‌لری اؤز تهلوکه‌سیزلیک‌لری نامینه فئتویه قارشی سرعتله لازیمی تدبیرلر گؤرمه‌یه دعوت ائدن اردوغان: "فئتو ایله بو مرحله‌ده موباریزه آپارماسانیز، صاباح چوخ گئج اولا بیلر. بو موناسیبتله، بو تشکیلاتین قوروم‌لاری و تشکیلاتلا علاقه‌سی اولان شخص‌لر طرفیندن ایستیفاده ائدیلن تورک، تورکیه کیمی ایفاده‌لرین قطعیت ایله اؤلکه‌میزله بیر علاقه‌سی‌نین اولمادیغینی دا قئید ائتمک ایستردیم " دئدی.
سوریا‌داکی اینسانی بحرانین 6-جو ایله یاخینلاشدیغینا دقت چکن اردوغان، وطن‌لرینی ترک ائتمک مجبوریتینده قالان سوریا‌لی‌لاری قوناق ائتمه‌یه داوام ائده‌جک‌لرینی وورغولادی.
اردوغان تورکیه‌نین سوریا‌لی‌لارا اوچون بو آنا قدر 25  میلیارد دو‌لار صرف ائتدیگینی قئید ائتدی، آوروپا اتفاقی‌نین و ب.م.ت-نین مادی یاردیم مؤوضوسون‌داکی سؤزلرینی یئرینه یئتیرمه‌دیک‌لرینی سؤیله‌دی.
سوریا‌لی قاچقین‌لاری اؤزلرینه قارشی حیاتی تهدید اولا‌راق قبول ائدن بوتون آوروپا‌لی لیدرلره ده سسلنن اردوغان: "تیکانلی مفتیل‌لرین، هوندور دیوارلارین آرخاسیندا امین-آمان‌لیق آختارماق بیهوده بیر جهددیر. سوریا‌لی قاچقین‌لارین تحصیل، ایش و اسکان پروبلئم‌لرینی سرعتله حل ائتمدیگیمیز تقدیرده دوزنسیز مهاجرتین، سوسیال پروبلم‌لرین و تهلوکه‌سیزلیک ریسک‌لری‌نین قارشی‌سینی آلا بیلمزسینیز. پروبلئمین منبعی اولان سوریا‌داکی ساواش، ترور، ظلم شرایطی‌نین دایاندیریلماسی و سیاسی حل پروسئسی‌نین حیاتا کئچیریلمه‌سی اوچون داها چوخ واخت ایتیره بیلمریک " دئدی.
"فرات قالخانی" عملیاتلینا توخونان دوولت باشقانی:" سوریا موخالیفتینه وئردیگیمیز دستک ایله باشلایان "فرات قالخانی" عملیاتی اومیدسیزلیگین حاکم اولدوغو بیر بؤلگه‌ده ثابیتلیگین، امین-آمانلیغین و تارازلیغین یئنی‌دن برقرار اولماسی باخیمین‌دان حل ائدیجی اهمیته مالیک‌دیر. ترور تشکیلاتی پ.ک.ک، پ.ی.د-نین اساس مقصدی‌نین داعش ایله  موباریزه ائتمک اولمادیغی بو عملیات نتیجه‌سینده آچیق-آشکار اورتایا چیخدی" دئدی و تورکیه‌نین اوزون مدت‌دیر سوریا سرحدلری بویونجا تهلوکه‌سیز بیر بؤلگه یاراتماق چاغیریشی ائتدیگینی وورغولادی.
اردوغان صلحو قوروما و یاراتما فعالیتی‌نین داها ثمره‌لی حالا گتیریلمه‌سی یولوندا ب.م.ت-ین اصلاحاتا احتیاجی اولدوغونو بیر داها خاطیرلاتدی.
ب.م.ت تهلوکه‌سیزلیک شوراسی‌نین یاراندیغی دؤورله بو گونکو شرط‌لرین عینی اولمادیغینی سؤیله‌ین اردوغان:" بیز هر فورصتده "دونیا بئش‌دن بؤیوک‌دور" گئرچگینی اولوسلار آراسی توپلوما چاتدیریریق. دونیانی بئش اؤلکه‌نین وئردیگی قرارلارا محکوم ائده بیلمزسینیز" ایفاده‌لرینی ایشلتدی.
